url: =Moab gam tawh kisai-in Vanglian Topa, Israel mite Pasian in a genin-ah: "Nebo mite in gimna a thuak ding uh hi. Bang hang hiam cih leh a gam uh a kisia ding hi. Kiriathaim khua kila khinzo a, a kulhpite uh cim khinta hi. A mite in maizumna thuak uh a,\nMoab gam a minthanna beita hi. Heshbon khua-ah a galte un a simna ding uh vaihawm uh a, Hong pai un, Moab gam i beimangsak ding hi, a ci uh hi. Madmen khua aw, nang zong na gamdai ta ding hi. Namsau in nang hong nungdelh ding hi.\nNgai dih un, Horonaim khua-ah mi kiko a, Ngongtatna leh siatna lianpi, a ci uh hi.\n"Moab gam kisusia khinta a, a kahna aw uh Zoar khua dongin a kiza hi.\nLuhith mual kahtohna lampi-ah a paikawmun a kap uh hi. Horonaim khua-ah a tuahsuk laitakun khuapi siatna hangin a kikona aw uh a za uh hi.\nTai un, Na suahtakna dingun tai un, Sehnel gama gamlak late bangin taimang un, a ci uh hi.\n"Na hatnate uh leh na neihsate uh na suan manun note zong hong kipai khiatpih ding hi. Na pasian uh Khemosh zong a siampi teng leh a ulian teng tawh, kipai khiatpih ding hi.\nKhua khempeuh kisia khin ding a, khat beek a suakta kei ding hi. Topa in ka gensa bangin mualkuam leh zangleite a kisia ding uh hi.\nMoab mite a leenkhiat theihna dingun a kha ding uh pia un. A khuapite uh gamlak suak ding a, kuamah a teng kei ding hi.\n"Topa na citakin a semlopa in kamsiatna thuak ta hen. Thahna dingin a namsau a doklopa in hamsiatna thuak ta hen.\nMoab gam a neu lai-a kipanin nuamtakin a om den ahi hi. Gamdangah kipai khiatpih ngeilo a, thawl khat pan thawl khatah a kitei kawikawi leenggahzu tawh kibanglo hi. A limna kilamdang ngeilo a, a gimnam zong kikhel ngeilo hi.\n"Tua ahih manin en un, Topa in kong cihin-ah, Moab mite leenggahzu buak bangin a buakhia ding mi kong paisak hun hong tung ding hi. Amaute in a thawl a hawm dong bungkhia-in, tua khit ciangin a thawl sukhamzan ding uh hi.\nTua ciangin Israel mite, a muan uh Bethel pasian in a maizumsak mah bangin Moab mite, a biak uh Khemosh pasian in a maizumsak ding hi.\nNote in bang hangin, Galhangte ka hi uh a, galsim hatte ka hi uh hi, ci thei na hi uh hiam?\nMoab gam leh a khuapite a susia dingpa hong paito ta hi. A tangval hoihpente uh thahlup dingin kipaipih khinzo hi, ci-in Vanglian Topa a kici keimah Kumpipa in kong gen hi.\nMoab gam a kisiat ding sawt nawnlo a, a gimna ding hong naita hi.\n"A kiima tengte leh a min a thei mite aw, Moab gam kah un. A minthanna bei khinta a, a vangliatna kumpi ciangkhut kitan ta hi, ci un.\nDibon khua-a teng mite aw, na minthanna uh mun sang panin hong kumsuk un la, leivui lakah hong tu un! Bang hang hiam cih leh Moab hong sim dingte hong paita a, na kulhte uh hong suksiatsak zo uh hi.\nAroer khua-a teng mite aw, lam gei-ah dingin na en un! A hong galtai numei leh pasalte kiangah, Bang thu piang ahi hiam? ci-in dong un.\nMoab gam kisia khinzo a, zumhuaina thuak khinzo hi. Thum un la kah un! Arnon gun dungah, Moab gam kisiatna thu va gen un.\n"Pasian thukhenna, mualtung gamteng leh Holon khua, Jahzah khua, Mefaath khua,\nDibon khua, Nebo khua, Bethdiblathaim khua,\nKiriathaim khua, Bethgamul khua, Bethmeon khua,\nKerioth khua, leh Bozrah khua-a kipan Moab gamsung a gamla, a nai-a om khuapi khempeuhah hong tungzo hi.\nTopa in kong cihin-ah, Moab gam hatna teng bei khinta hi. A hatna leh a vangliatna teng kisuksiatsak hi.\n"Moab, zu khamsak un; bang hang hiam cih leh amah in Topa langpangin kiliansak hi. Tua ahih manin ama luak mahah amah bual ding a, mi khempeuh in awi-in a nuihsan ding uh hi.\nMoab aw, nang zong Israel mite nuihsan hilo na hi hiam? Ama thu na gen simin lungdamin na lu na sinsin, amah guta sa na hi hiam?\nMoab gama teng mite aw, khuapite nusia un la, kawl lakah teng un! Keen pangah vakhu bu bawl bangin va om un.\nMoab kiphatsakna ka za khinzo a, kiphasak pha mahmah hi. Kiliansakin kisathei a, kuamah thusim loin mite a neu-et hi.\nAma hehna ka thei a, a kisialhna teng zuaupi hi-in, a sepna teng zong zuaupi mah ahi hi, Topa in kong ci hi.\nTua ahih manin Moab-a dingin ka tau hi. Moab gammi khempeuh-a dingin ka kap a, Kirheres khua-a dingin zong ka thum hi.\nSibmah khua aw, Jazer khua-a ding sangin nang-a dingin ka nak kahzaw hi. Nang pen leenggah gui zam bangin na hiangte in tuipi kantan a, Jazer khua dongah na zam suak hi. Na khuakhal ante leh na leenggahte hong kisuksiatsak ta hi.\nLeihoih mahmah Moab gamah lungdamna leh kipahna a beita hi. Leenggah cilna panin leenggahzu ka luangkhiasak nawn kei a, leenggah cilin lungdamin kuamah a kiko nawn kei a, a kikona uh lungdam kikona hilo hi.\n"Heshbon khua panin Elealeh khua leh Jahaz dongah, Zoar khua panin Horonaim khua leh Eglathshelishiah khua dongah mite kahna aw kiza hi. Bang hang hiam cih leh Nimrim tui nangawn keu ta a, kisusia ta hi.\nMoab gam mualsang tungah biakna pia a, milim pasian-te tungah paknamtui a hal mite, Topa in kong cihin-ah, tua bang ka hihsak nawn kei ding hi.\nTua ahih manin Moab-a dingin ka kap a, Kirheres khua mite-a dingin misi vuina tamngai kitum bangin ka kapkhia hi. Bang hang hiam cih leh a neih a lam khempeuh uh kisiamang khinta hi.\n"Mi khempeuh in a lu uh mettol uh a, a khamul uh kiatsiang uh hi. A khutte uh kuikek uh a, a kawng uhah puanhampi a teng uh hi.\nMoab gam innkhum khempeuh leh lam lianpi khempeuhah kahna bekbek a om hi. Bang hang hiam cih leh Topa in kong cihin-ah, leibeel suktap bangin Moab gam ka sutam a, kuamah in phamawh a sa kei hi.\nMoab gam kitam ta! A mite kap! Maizumin hong nungngat ta! Tua ahih manin amah pen mite nuihsat ding leh lipkhap ding a suakzo hi.\nA khuapite kila-in a kulhpite zong kila ding hi. Tua ni ciangin Moab galkapte nupi nausuak ding bangin a lau ding uh hi.\nMoab kisusia ding a, a minamin a om nawn kei ding hi. Bang hang hiam cih leh Topa demin a kiliansak uh hi.\nMoab gama teng mite aw, Topa in kong cihin-ah, launa, dum leh thangte in note hong pang!\nLauhuaina pan a taisim mite dum sungah a kia ding hi. Dum sung panin a hong kahkhiato mite, thangah a awk veve ding hi. Bang hang hiam cih leh Moab gim ka piak ni-in hih thute ka tungsak ding hi, Topa in kong ci hi.\nA bahgawp galtaite in Heshbon khua hong beel uh hi. Ahih hangin Sihon kumpipa a maanna ngei Heshbon khua panin meikuang hong kipankhia veve hi. Gal a simnuam mite tenna Moab gam, a gammong dongin mualsangte zong a kangtum hi.\nMoab aw, gimna na thuak ding hi. Khemosh pasian a bia mite si khinta uh hi. Na tapate uh sal dingin kipaipih khin a, na tanute uh zong thongkia dingin kipaipih hi.\n"Ahih hangin Topa in kong cihin-ah, nidang ciangin Moab gam a ngei bangsakin ka hausak kik ding hi," a ci hi. Moab tungah thukhenna tu-a zah ahi hi.


timestamp: atn

url: =Ka muhpak US Gamthu pawlkhat – 49 :: ZOMI DAILY\nposted on 14 November 2015 at 8:00 am Lomkholna: Article, Awnzapau, Theihhuai\nIh Zo Gam Mah Gal Puah Tek Ni\nA masa lam a ih gengensa mah bangin, ih Zo gam ih mipih ih sapihte pen ei mau mah inh ih puah kei leh, kua mahmah in hong awlmawh hetlo ding ahih manin, ih Zo gamlei leh ih Zomite mah ei hih zawhna ciat ah ih puahpuah ih zunzun tek ding thupi hi.\nGamdang a omte a kuamah peuh in ih tenna ih gamte pen gam khangto sate vive hi a, ei puahpuah kul nawn het lo in a kumpi in kicingtak in puah khin gai hi.\nA taktak ih khasum pan ahi zongin, bang khat peuhpeuh ih lei ciangin ahi zong in mangmu (tax) akipia tangtang hi a, eimau mahmah in kumpi huhna a pia den hi in, ih omna gam ii khantohna ding a puahpuah gige khin mah ih hihi. Kawlgamah tua bang om lo ahih manin ih neihsunsun siit liangin Zogam Kawlgam a’ding ngaihsun a tha ih san tek ding ahihi.\nBangzah ta in ih pil ih siam ih hau a ih om zongin ih gam ih lei ih mipihte phattuamna ding ‘na hoih ’ khat peuhpeuh ih sep kei leh ih neih ih lam ih hauh ih pilna kuamah peuhmah in hong lemlawhpih om lo suak a, ih manphatna bangmah om lo ding ahihi.\nPrevious: Tulaai Leitung Thuthang Tuamtuam Updates November 13, 2015\nNext: Paris khuapi buaina hangin mi 35 sikhin, 100 val kepcip thuak


url: =Lungdam Kohna le Pahtawina :: ZOMI DAILY\nLungdam Kohna le Pahtawina\nposted on 17 July 2014 at 12:37 am UTC+8 Lomkholna: DanielMangpu, News, Zomi\nKei pen bangmah siamna leh theihna anei hetlo kahi a, veina le lunggulhna tawh lai pumgelh mi khat kahi hi. Vei kahih manin, ka veina tung tawnin anuai a tengin hong pantah uhhi.\n1. Tg. Zam Sian Sum, B.A., Dep.Ed., M.A. (English – Yangon Univesity)\n2. Pa Joseph Mang Sen, (Chief Editor, ZomiDaily Media)\n3. Pa Thang Thawn Tuang, (Moderator of Zomi National Network)\nTg. Zam Sian Sum @ Sumpi in hong deihsak lua mahmah ahih manin, Linguistics le Literature tawh kisai theih loh phamawh pawlkhat hong hilh a, ama pattahna tawh siamlo pipi in Net sungah lai gelh kaki pankhia hi.\nNet sungah mipite lak ah hong promote sak leh website ah hong kepcing sak a, deihsakna le thukhualna tawh hong pantah pen Pa Joseph Mang Sen leh Pa Thang Thawn Tuang te hi in, lungdamna lianpi gen zawh ding hilo hi.\nHih kazat blog hong bawlsak Pa Thang Thawn Tuang tungah zong nakpitak in kalung dam hi. “U Hungpi aw, nalai gelhte nikhat ni teh aki enkik thei zel dingin, blog ah kemcing ni,” ci-in hong bawlsak a, akisam bangin hong puah sak hi.\nTua banah Lailam tawh kisai thudotpi a kaneih anuai ate tungah zong nakpitak lungdamna lianpi kako phapha hi. Amau maban ah Topa in thupha hong piaksak semsem tahen!\n1. Prof. C. Thang Za Tuan, M.A., Ph.D.\n2. Rev. Khoi Lam Thang, M.Div., M.Th., M.A (Linguistics)\n3. Sia Ciin Sian Khai, Ph.D. (Germany)\n4. Rev. JM Ngul Khan Pau, D.Miss.\nPenglam galkap dinmun kei lellel pen minam sungah madawk tampite in hong it in, hong pantah nuam peuhmah laizang uh ahih manin, kalung sim kawcik pawlkhat hong tangzai sak tuam mahmah uhhi. Amau teng maitang mah tawh siamlo pipi lai agelhgelh kahihi\nTuabek hilo in, tha hong pia tawntung Media pute anuai a bang ahihi.\n1. Dr. Lang Khan Khai, (Chief Editor, Zomi Times)\n2. Sia Khampeek, (Founder, Tongsan International Media)\n3. Dr. Khen Za Sian, (Chief Editor, ZoAw)\n4. Sia Francis Dal Lam Thang, (Chief Editor, Zo Sunni) Kicinglo bialbual in kasia teng pulakna hongnei hi ing. Minam ading mapankhop lingling ding pen ka mungtup pi ahihi. I kibatna sunsunte gawmtuah khawm ni. I kibat lohnate kitelsiamna tawh mainawt khawm toto ni. Zomi mainawt!


url: =2014 Census leh Zomi - Voices of Zomi - Siapi Tuanno & Sia Mung\nDec.30, 2013 ni aa TBCY ah ZCD makaihna tawh i thukikupna ah "Tedim Kipawlna" ii thusun zong tu a Sia Do Suan Mung hong tangko kikna mah bang lian hi. Ka thusun uh athu a la kimtakin Lai in zong kihawm khia hi. Thu tawh iteen hun hi. Pilvaan hun hi. Kipumkhat hun hi. Kikhentaaklo a kikhen a puuk zeelzul zaw ding maw ahihkeh kipum khat a dingto zaw ding maw, ei teel theih ding hun hi. Teel khial lehang khangtawn in kisum ding hi. A beisa hun in i minam hihna i pulaak khakloh man in akisum hi. Tu in i teel theih ding hun hong kipia kiksuak hi. Zomi ihihna legalized siam ding bek kisam hi.\nPa C.Thang Za Tuan\nKong it Zomi u leh nau akua mapeuh,\nTutung peuhmah kithutuak takin ZOMI ciliai dih ve ni ee. Zomi, Tedim, Chin cihte koi maan zaw cih zong nawlkhin photin kithutuah ding sin limlim leng ut mahmah hang. I sanggam Mizo te in Mizo ciliai thei uh ahih manin eite phakzawh ding hi nawnlo uh hi. India lama i sanggam dangte zong Zomi ah kigawm khin ta uh hi. Zomi pen i kawllukhu ding hi-a, tua nuai ah Teizang, Saizang, Zo, Khuano, Sihzang, Dim, ctp. ihihnate abeituan ding hilo hi.\nMartin Luther lawmpa Philip Melanchthon pen itna nei, mi thukhual mahmah khat ahi hi. Melanchthon in: In essentials, Unity; In Non-essentials, liberty; In all things, Charity na ci hi. (A lo theilo a thupite ah, Kithutuahna; A thupi lua lote ah, Suahtakna; Na khempeuh ah, Itna).\nZomi vai pen eimi ta ding athupi mahmah khat ahih manin i kithutuah ding deihhuai mahmah hi. 2015 election teh suakta takin ei deih mi leh party piathei hihang. Zomibup kithutuah kullo hi. Na khempeuh bel itna tawh semin, thu i gen a, lai i gelh zongin itna gim a nam ding thupi hi.\nTutung census vai peuhmah ah kithutuah sawm hamtang dih ni guai. Bangbang i gen hang i kithutuah mateng ma nawt ngei lo ding hihang. KITHUTUAK TAKIN ZOMI CILIAI DIH NI ci-in akua mapeuh hong zawn ing.\nZomite gual tawh tan bang kim ding alunggulh leh angaklah den,\nSia Do Suan Mung


url: =Korea Gal: Leitung Gal Sawtpen ~ Cope Suan Pau :: ZOMI DAILY\nThu Konghong: Korea Gal Piang Kik Ding Hiam?\nTu sung teng leitung mun tuamtuam pan in Korea gal pian’ ding patauhna om hi. Tu ni dong mah galgim nam mah mah lai ahiman in, a hun teel lo-in, gal piang thei dinmun ahi hi. S. Korea gam sungah patauh dak nisim in a kisat den ahi hi. Tua ahi le, gal piang takpi ding hiam? S. Korean galkapte 24hrs kiginsa in om banah, nisim in phalbi vuksan lakah galdo kisin den ahi hi. A tatak in gam le gal thu tawh gen ni ci le’ng Korea Gal pen a veng nai lo ahi zaw hi. A ki kap lo deuh bek a om a hi hi. N. Korea makai pa Kim Jong-Il in gal a pian le nuclear weapon zat kul ding hi ci in pulak hi: nuke galhiam bel nei tatak nailo ding in ki um mawh hi. [Tu laitak Kawl galkap te tawh a hanciam mah mah laitak ahi hi].\nKorea Gal Pianna thu: Bang Hang 38th Parallel ah Kikhen Hiam?\nWW-II man lian 1945 kum Japan-te surrender lian tak ciang Germany gam mah bang in a kamsia Korea leitang tungah dawimangpa’ mizat Soviet Russian Communist te’n Korea leidawk sak lam teng na la man khin mawk uh hi. Tua ahiman in saklam teng Soviet te’n la a, khanglam teng pen U.S. galkap-te’n la in 38th parallel of latitude ah khen sak hi. A tatak in Communist saklam le anti-communist khanglam kidona gal pen Soviet le U.S. te kidona hi lel hi.\nMinam khat takpi gam phel 2 kisuah in tu ni dong kikap lai ahi hi. Tua hun pan kipan tu ni dong 38th parallel pen political gamgi hong suak hi. 1945 December pan in Korea leitang pen US-USSR Joint Commission te’ ukna nuai ah om a, gam vai thugenna te ah Korean mi te lut sak lo uh hi. USAMGIK ci in Soviet-American Trusteeship tawh kum 5 sung uk ding a, kum 5 khit ciang suahtakna pia ding ci in Moscow ah thukimna nei khin uh hi.\n1948 kum in khanglam te’n Rhee Singman president in teel uh a, tu ni S. Korea a kici ROK Republic of Korea gam hong piang khia hi. Rhee Singman pen Christian hi a, Pasian thu um mah mah khat ahi hi. Kumpi meeting khempeuh thungetna tawh kipan sak hi. American trained mipil khat ahi Rhee Sing-man in tua trusteeship tawh kum 5 sung midang khutnuai ah ko om kei nung ci in lang do hi. Japan-te’ khutnuai ah sawt om lua khin ung ci hi.\nGam sungah buaina lianpi piang kawi kawi a, a tawpna ah USAMGIK in marshal law thoh in Moscow thukimna om sa bang in kum 5 sung uk ding khensat uh hi. Soviet te’ makaihna tawh saklam te’n Kim Il-Sung [tu laitak a Kim Jong-Il’ pa] makai in koih hi. Rhee le Kim a nih tuak in minam le gam it nationalist ahituak mah bang un, kigawm kik ding pen ngaihsun tuak uh hi. Tua kawm kal dawi mangpa’ mipha te gel ahi Joseph Stalin le Moa Tsi-Tung in saklam te a buk a bak in huh a panpih in khanglam gam teng sim ding hanthawn niloh uh ahi hi. Tua teng tawh saklam te hong hau hong thahat uh a, khanglam te’n saklam tawh tehna in bang mah nei lo in thaneem uh hi. 1948 in US te Korea pan ciah uh a, 1949 in Soviet te ciah kik uh hi. Tua hun pan kipan leitung ah 50 sung thau tang lawn lo-in a kidona Gal-daai Cold War kipan ahipah hi.\nKorea Gal Kidona: 1950-1953\nTom gen le’ng, 1950 kum June 25 ni in saklam-te’n khanglam a sim suk pan kipan Korea Gal hong piang khia ahi hi. Saklam-te’n khanglam khempeuh sim suk gawpa la khin gai uh ahiman in, U.N. galkap min pua in U.S. te’n saklam te do in MacArthur pen chief of the U.N. troop in ki khan a, a mah’n sak lam 38th parallel kheng in sim to gawp hi. Tua tak ciang in a gei a gal kiging khinkhian dawimangpa mizat khat mah ahi Moa Tsi-tung in a galkap te puak in saklam-te panpih a U.N. galkap te sim sak ziahziah pah hi: paulam nuam sa mah mah ahi hi. Stalin zongh lungdam lua khutbengsa in galvan le thauhui thautang tawh saklam te le Sente huh gawp pah hi.\nGen. MacArther in Sente kiangah n’ong surrender kei vua le na gam uh nuclear bomb hong khiak tatak ding hi ing ci in a ma thu tawh thawmvau in linthawn hi. President thu kul lo in a ma’ thu tawh nuclear galhiam zangh thei kisa ci hi: lauhuai mah mah hi. Kei ma thu in galsim thei hi in ci hi. Tua man in 1951 kum in Truman in a galkap mangpipa MacArthur hemkhia hi. MacArthur pen Korea ah gal sim ahihang, Korea lei tang ah zan khat zongh taam ngei lo-in, Tokyo ah zan giak hi.\nA tatak in nuclear bomb zat ding thu pulak a, mi linthawn ma sa pen Kim Jong-Il hi lo a, MacArthur hi zaw hi. A mah’n nuclear weapon pen a ma thu tawh zangh thei ding kisa kha mawk in, Chinese te kiangah n’ong surrender pak kei vua le, nuclear bomb hong khiat ding hi’ng ci’n linthawn mawk mawk hi. President Truman thu mang lo in, a ma thu thu tawh gam tang kha banah, 38th parallel kantan a gal sim gawp kha ahiman in supna tampi piang sak hi. Tua manin U.S. gam Constitution tawh kituak lo ahiman in Truman in khawl sak a, Gen. Ridgway tawh laih hi.\n1951-1953 kum 2 sung stalemate galkidona sung; 1952 kum in American te’n a president uh Eisenhower tawh hong laih uh hi. Eisenhower in 1952 Nov 29 ni in Korea ah va leeng ving veng a gal ven’na ding thu va zong hi. Tua hi a Dwight D. Eisenhower pen Pasian mizat mah mah khat cih theih ahi hi. U.N. ah armistice gal khawlna bawl ding thu phuag khia a hi India Gam zongh thupha ngah mah mah ding hi. Nehru pen mipil, thukhual mah mah khat ahi hi. Gal vaihawm te sang, gal venna ding thu vaihawm te mihampha ahi hi.\nKorea leidawk peninsula pen 1953 kum pan kipan [WW II bei ah 38th parallel of latitude pan in sak le khang phel nih kisuah sa pen] gal kilemna om lopi gal khawl bawl phot ding thukimna Armitic Agreement khat tawh tu ni dong gal a khawl phot hi a, technicly in gal a kikap lai dinmun ahi hi. UN tangmi in American galkapmang pa Lt. Gen. William K. Harrison Jr. le Korea le Chinese tangmi in Gen. Nam Il in letmat thuh uh a, kikapna khawlbawl phot ding 1953 kum July 27 ni in Panmonjom khua neu ah Armistice Agreement thukimna bawl uh hi.\nTua thukimna lai sung ah thukhun pi Article 5 dong om a, thukhun neu Paragraph 63 pha hi. DMZ ci in Korean Demilitarized Zone bawl uh a, tai 2 le 1/2 kihal in gam phel 2 te kikhen sak uh hi. Tu ni ciang dong gal neu neu piang zel in ki kap thei zel lai uh a, a tatak in ci le’ng Korea gal pen a pualam mi suktuah gal proxy war ahi hi. 1999 kum in Soviet Union hong kitam a, Europe nisuahna lam khempeuh hong suakta in democracy gam tampi hong piang khiatna tawh, Cold-War pi bei siang khin na pi’n, tu ni ciang dong a bei thei nai mah mah lo pen Korea Gal ahi mawk hi. Leitungah gam phel 2 kisuah khempeuh kigawm khin mah ta leh, a kigawm zo nai mah mah lo pen Korea gam a hi hi. Bang hun ciang kigawm kik thei mawk ding hiam? Khitui naptui tawh thunget kikona te Hananim Pasian in kum 50 sung dawng nai lo hi ding hiam?\nTuni Bang Hang a Gal Uk? : Upna hang maw, Gilkial Man?\nSaklam-te’ gal uk den pen a gilkialman uh hi lel hi ci in, khanglamte’n ngaihsun hi. Tuni sak le khang gal vai pen nidang hun a upna ideology hang hi nawn lo hi. Tua ahiman in kum sim an lak hun Chuseok khuado khit ta in antang le kisap neng neng te khanglam-te’n saklam-te a piak zel uh ahi hi. Tutung pen khanglam makai pa Lee Myung-Bak in “ ‘Nung lam a, Cheonan tembaw kia pen ko mau’ kap hi’ hong ci phot phot un”. “Tua hi le antang le eklei tawm khawng hong pia nung…” a cih pen saklam a pan zadah a, kitom ahi hi. Tua hi a, saklam-te’ gal uk den pen, ‘gilkial man’ hi ci uh hi. Nung Nov.23 ni a thaupi tawh a kap pen Korea gal khit gammi civilian-te’ omna a kap masakpen ahi hi.\nNorth Koreans walk in the snow in front of a banner meaning ”Take pride as being a nuclear nation” displayed at the Three Revolution Exhibition Hall in Pyongyang November 29, 2010. REUTERS/Kyodo\nGam 6 te Thu Kikupna le Korea Gam 2 te’ dinmun\nPrevious: Cope topa leh Biakna ~ Rev. Go Lian Thang\nNext: Muvanlai thu ~ Khat Thang


url: =REVISTA ALTAIR MAGAZINE 07 - Librería Luque\nREVISTA ALTAIR MAGAZINE 07. HONG KONG. LA CIUDAD MUNDO


url: =Piancilna 24 | Siantongluan\nTu-in Abraham teekin a kum tam mahmah ta hi. Topa in na khempeuhah Abraham thupha pia hi.\nAbraham in ama neih khempeuh a uk, a inn sungah a upa pen a nasempa kiangah, "Ka phei nuai-ah na khut hong koih in.\nNangmah in amau lakah ka tenna Kanaan mite tanute lak panin ka tapa zi ding laloin, keima gam leh ka behte kiangah va pai-in ka tapa Isaac zi ding na lakna dingin vantung leh leitung Pasian ahi Topa tawh nang kong kiciamsak ding hi," a ci hi.\nNasempa in ama kiangah, "A numei in hih gamah kei hong zui nuam kei kha leh nangma hong paikhiatna gamah na tapa ka paipih kik ding hiam?" a ci hi.\nAbraham in ama kiangah, "Tua lai-ah ka tapa na paipih kik loh ding thei in.\nKa pa inn leh ka suahna leitang panin kei hong la-in, kei kiangah thu hong genin kei tungah hong kiciam a, Na suanlekhakte tungah hih leitang ka pia ding hi, a hong ci vantung Pasian, Topa in nangma mai-ah a vantung mi sawl ding a, tua lai mun panin nangmah in ka tapa-a ding zi khat na la ding hi.\nAhih hangin a numei in nang hong zuih nop kei leh keima thuciamna panin nang na suakta ding hi. Bangbang hi leh tua lai-ah ka tapa na paipih kik kei ding hi," a ci hi.\nTua ahih ciangin a nasempa in a topa Abraham phei nuai-ah a khut koih a, hih thu tawh kisai-in ama tungah a kiciam hi.\nTua ciangin a nasempa in a topa kalaohte sawm la-in paikhia a, a topa tung panin letsong hoihnono a namkim la hi. Amah dingin Mesopotamia gam Nahor khuapi-ah a pai hi.\nNumeite nitak tuitawi hun laitakin khuapi pualam tuikhuk gei-ah amah in a kalaohte boksak hi.\nAmah in, "Ka topa Abraham Pasian, Topa aw, tuni-in ka ma hong vangsak in. Nang tungah thu kong ngen hi, ka topa Abraham tungah itna kip hong lak in.\nEn in, tuikhuk gei-ah kei ka ding a, khuapi nungakte tuitawi dingin hong pai uh hi.\nKeimah in, Tui ka dawn theihna dingin na beel hong nga suk in, ka cih ciangin, Dawn in; na kalaohte zong tui ka pia ding hi, hong ci nu pen na nasempa Isaac-a dingin na sehsa numei hisak in. Nangmah in ka topa tungah itna kip na lahna hih thu tawh ka thei ding hi," a ci hi.\nTua bangin a thunget a khit ma-in, Abraham sanggampa Nahor in a zi Milkah tawh a neih a tapa Bethuel tanu Rebekah a liangko tungah a tuibeel pua-in hong paikhia hi.\nTuanu pen kuamah tawh a lumkhawm nailo, nungak, a ngaihbaang mahmah khat ahi hi. Amah tuikhukah paisukin a beel dim a, hong paito hi.\nTua ciangin amah a dawntuah dingin nasempa tai a, "Dawn ding tui tawmkhat na beel sung panin hong pia dih in," a ci hi.\nAmah in, "Dawn in, ka topa," a ci hi. Tuanu in a khut tungah a beel niamsuk sakin amah a dawnsak hi.\nAmah in tua mipa tui a dawnsak khit ciangin, "Na kalaohte in a kham matengun a dawn ding zong tui kong tawisak ding hi," a ci hi.\nTua ahih ciangin amah in a tuikuang sungah a tui bungsuk pak a, tuitawi dingin tuikhukah tai-in a kalaohte khempeuh-a dingin tui a tawi hi.\nTopa in ama khualzinna mavangsak ding hiam, vangsaklo ding hiam, cih a theihna dingin mipa in daptakin tuanu na en hi.\nKalaohte in tui a dawn khit ciangin mipa in shekel lang a gik kham nakbah khat leh shekel sawm a gik kham tau nih tua nu-a dingin la-in pia a,\n"Kua tanu na hi hiam, hong gen in. Na pa inn-ah kote giahna ding a awng ding hiam?" a ci hi.\nTuanu in ama kiangah, "Nahor leh a zi Milkah tapa Bethuel tanu ka hi hi," a ci hi.\nAmah in, "Buhkung leh gan-an a kicing ka nei uh a, giahna ding mun zong ka nei uh hi," ci thuah lai hi.\nMipa a lu kunin Topa bia a,\n"Ka topa tungah a itna kip leh a thumanna a pelhlo, ka topa Abraham Pasian, Topa in thupha ngah ta hen. Kei ka hih leh, ka topa behte inn zuatna lampi-ah Topa in hong paipih hi," a ci hi.\nTua ciangin nungaknu a inn-ah tai-in hih thute khempeuh a innkuanpihte tungah a gen hi.\nRebekah in Laban min nei sanggam pasal khat nei hi. Laban zong tuikhuka mipa kiangah a tai hi.\nAmah in nakbah leh a sanggamnu khut tunga taute a muh ciang leh, "Mipa in hih bangin kei tungah hong gen," ci-in a sanggamnu Rebekah kam gen a zak ciangin, mipa kiangah a pai ahi hi. Tuikhuka kalaohte kiangah amah na ding hi.\nAmah in, "Hong pai in, Topa thupha piakpa aw; bang hangin a pua-ah ding na hi hiam? Bang hang hiam cih leh inn-ah na omna ding mun ka bawl khin a, kalaohte-a ding mun zong om hi," a ci hi.\nTua ahih ciangin inn sungah mipa hong pai hi. Laban in kalaoh vante suah a, kalaohte-a dingin buhkung leh gan-an pia a, amah leh a kikholhpih mite khe silna dingin tui zong a pia hi.\nTua ciangin nek dingin a mai-ah an kilui hi. Ahih hangin amah in, "Ka thu ka gen khit matengin an ka ne kei ding hi," a cih ciangin amah in, "Gen in," a ci hi.\nTua ahih ciangin amah in, "Kei pen Abraham nasem ka hi hi.\nTopa in ka topa nakpi takin thupha pia a, amah a lian mahmah suak khin hi. Amah in ama tungah tuuhon, bawnghon, ngun leh kham, nasem pasal leh nasem numei, kalaoh leh late tampi pia hi.\nKa topa zi Sarah in a teek khitin ka topa tawh tapa khat nei hi. Amah in a neihsa khempeuh ama tungah pia hi.\nKa topa in kei hong kiciamsak a, Nangmah in amau gamah ka tenna Kanaan numeite lak panin ka tapa zi ding la kei in la,\nka pa innkuan mi leh ka behte kiangah pai-in ka tapa-a ding zi khat na la ding hi, hong ci hi.\nKeimah in ka topa kiangah, A numei in kei hong zui nuam kei kha leh, ka ci hi.\nAhih hangin amah in kei tungah, A thu ka man Topa in nang tawh a vantung mi hong sawlin na ma hong vangsak ding hi. Nang in ka behte leh ka pa inn panin ka tapa-a ding zi khat na la ding hi.\nKa behte kiangah na pai ciangin amaute in nang hong piak kei leh ka thuciamna panin nang na suakta ding hi, hong ci hi.\n"Tuni-in tuikhukah pai-in, Ka topa Abraham Pasian, Topa aw, tu-a ka paina ka ma nong vansak ding leh,\nen in, tuikhuk gei-ah kei ka ding hi. Tuitawi dinga hong paikhia nungak tungah, "Na beel panin tui dawn ding tawmkhat hong pia in," ka cih ciangin,\n"Dawn in, na kalaohte-a ding zong kong tawisak ding hi," hong ci nu pen, ka topa tapa-a dingin Topa in a sehsa numei hisak in, ka ci hi.\n"Ka lungsim sungah thu ka nget khit ma-in, a liangko tungah a tuibeel pua-in Rebekah hong paikhia ka mu hi. Amah tuikhukah paisukin tui hong tawi hi. Keimah in ama kiangah, Tui hong dawnsak in, ka ci hi.\nAmah in a liangko panin a beel hong khiasuk pahin, Dawn in, na kalaohte zong tui ka pia ding hi, hong ci hi. Tua ahih ciangin keimah in ka dawn a, amah in kalaohte zong tui a pia hi.\nTua ciangin, Kua tanu na hi hiam? ci-in ka dong hi. Amah in, Nahor leh a zi Milkah tapa Bethuel tanu ka hi hi, hong ci hi. Tua ahih ciangin a nak tungah nakbah ka batsak a, a khut tungah taute ka butsak hi.\nTua ciangin ka lu kunin Topa ka bia a, a tapa-a dingin ka topa behpa tanu a la dingin lampi manah kei a hong paipih, ka topa Abraham Pasian, Topa ka phat hi.\nTua ahih ciangin tu-in, ka gamtatna ding zia ka theihna dingin ka topa tungah hoihtak leh thuman takin na gamtat ding uh leh na gamtat loh ding uh hong gen un," a ci hi.\nTua ciangin Laban leh Bethuel in dawng a, "Hih thu pen Topa kiang panin hong pai thu ahi hi. A sia ahi zongin a pha ahi zongin nang tungah kong gen ding dang uh omlo hi.\nEn in, Rebekah na mai-ah om hi. Amah la in la pai un. Topa gensa bangin na topa tapa zi hisak un," a ci uh hi.\nAbraham nasempa in amau kammalte a zak ciangin Topa mai leilakah a kunsuk hi.\nNasempa in ngun leh kham kizepnate leh puante hong suahkhia-in Rebekah a pia hi. A sanggampa leh a nu zong a manpha kizepnate a pia hi.\nTua ciangin amah leh a nungzuite in an ne tui dawnin, tua lai-ah tua zan a giak uh hi. Amaute zingsangin a thawh uh ciangin amah in, "Ka topa kiangah hong ciahsak kik un," a ci hi.\nAhi zongin a sanggampa leh a nu in, "A tawm penin ni sawm bang, ko tawh numei hong omsak lai in; tua khit ciangin amah hong pai thei ding hi," a ci uh hi.\nAhih hangin amah in amaute kiangah, "Topa in ka ma hong vangsak khin ahih nungsang kei hong zekaisak nawn kei un. Ka topa kiangah ka ciah theihna dingin hong paisak un," a ci hi.\nAmaute in, "A numei samin amah i dong ding hi," a ci uh hi.\nAmaute in Rebekah samin ama kiangah, "Hih mipa na zui pah ding hiam?" a ci uh hi. Amah in, "Ka zui ding hi," ci pah hi.\nTua ahih ciangin amaute in a sanggamnu uh Rebekah leh a cingnu, Abraham nasempa leh a nungzuite tawh ciahkhiasak uh hi.\nAmaute in Rebekah thupha pia-in ama kiangah, "Kote sanggamnu aw, a tultul a thenthente nu hi ta in. Na suanlekhakte in amau a mudahte khuapite luah ta uh hen!" a ci uh hi.\nTua ciangin Rebekah leh a numeite dingin, kalaohte tungah tuangin mipa a zui uh hi. Tua bangin nasempa in Rebekah la-in a paina ding lamah a pai hi.\nTua kikalin, Isaac, Beerlahairoi panin hong pai-in Negeb gamah na teng hi.\nIsaac, thu a lungngaingai dingin nitakin gamlakah a paikhia hi. Amah a khuadak leh kalaohte hong pai a mu hi.\nRebekah in Isaac a muh ciangin, kalaoh tung panin kumin\nnasempa kiangah, "Hua lai-a mipa, eite hong dawn dingin gamlaka hong pai kua ahi hiam?" a ci hi. Nasempa in, "Ka topa hi," a ci hi. Tua ahih ciangin amah in a kikhuhna puan la-in a kikhuh hi.\nNasempa in Isaac kiangah a gamtatnasa khempeuh a gen hi.\nTua ciangin Isaac in a puanbuk sungah Rebekah paipih a, amah pen a zi a suak hi. Amah in tuanu a it hi. Tua ahih manin a nu sih khit ciangin Isaac in hehnepna a ngah hi.


url: =Zomi Namni hongpian khiatna ~ Tg. Vungh Za Pau :: ZOMI DAILY\nZomi Namni hongpian khiatna ~ Tg. Vungh Za Pau\nposted on 4 February 2009 at 12:12 pm Lomkholna: Article, Zomi Nam Ni\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte I dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:\nZogam in Zanggam tawh a kibanga ki-ukna lama phattuamna a ngah nading\nZogam ki-ukna pen Zomite deihna tawh kizui-a Thukhunpi bawl nang\nPilna lam, cidamna lam leh sumzuak sumleinate a khantoh nanga puahphat nang\nZogam pilna sanglam aman langa puahphat nang\nSuakta taka Biakna zuih theih nang\nZogam lampi kizopna amanlanga hong bawlsak nang\nZogam leh Zanggam suakta takin kikawm kizop theih nang\nZomite niman dangte tawh liangko kikima kizop theih nang\nKawlgam in suahtakna a ngah ciangin Zogam in zong a kibanga a ngah pah nang\nKawlgam in Suahtakna I ngah cilin ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kuk ta hi. Paliman ah Zomi tangpi tangtate’ lungkimna tawh a kitel palai puak ding ahih hangin Minam kim Palimante ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi.\nTua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua ah 1948 kum Tuunkha (February) kha 12 ni pan 22 ni dong nasa takin kibawl hi. Tua khawmpi a ni nihni-in Tedim pana Pu Thang Khaw Kai in thukhat sung hi. Tua in –‘Suahtakna ngah ma hun lai-in Zogam ah Gamkeekte’ hong nutsiat gamah hoihlo ahi.\nUkpite leh Khawkukte’ hong uk cipna hanga a piang mi zawng tangpi tangta tung ah kilawm kituak lo-a siah donna, kuli vanpuate thaman pia lo-a sawlna, mizawng nautangte in khuasisan luanga a thalawhsa, a sepsa tung ah thuman lo-pia laksakna, a kipan a thuneihnate uh uang zatluatnate’ hangin nakpi takin gentheihna kituak hi. Tua ahihmanin hih Ukpi ngeina tawh ki-ukna a zung natawmin longkhia-a ei le ei suakta taka mipi deih Democracy ngeina tawh ki-uk na’ng cih ahi hi.\nTua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muang te nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\nHih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in Zomite’ khang tangthu sung ah kithutuah diamdiama Zomi Nam Ni bawl theih denna, Mipi atamzaw deihna tawh ki-ukna ahi Democracy ngeina zatna, Suahtakna a ngah cil Kawlgam sunga teeng minam tuamtuamte tawh liangko kikim a, kipumkhatna ngahin I gam a kip den na’ng leh Zomite minam vai lampan deihtaka kipanpihna zong ahi hi.\nGamkeekte’ hong guat gamh hoihlo Ukpi ngeina tawh ki-ukna a beina ni ciapteh na’ng Theinosih kha (February) 20 ni pen Zomi Nambup adingin ni thupi pen ni hi, cih Kawlgam sung bek thamlo leitung buppi in hong theihpih nading deihna tawh 1950 kumin Falam khua ah Zomi Nam Ni nasia takin kibawla, tua lai ah Kumpipa Sao Shwe Thaik leh a pawlte zong na kah uh hi. Hih bang teng ciangin Zomi Nam Ni hong piangkhia ahi hi. Zomi a kici peuhmah in hih ni thupi ni kumsimin bawl dena, a kip tawntung na’ng Zomi khempeuh ii mawhpuak ahi hi. Tg. Vungh Za Pau (General Secretary, ZNC)\nPrevious: ZAM Kiphuhni pan-in ~ Zokhai\nNext: Zomi Nam ciaptehna Ni ~ Capt. Mang Tung Nung\nNgaihsun pha ni ~ Zomi Quavadis


url: =Ngeina leh Christian Upna (1) ~ Rev. Fr. Damian Dal :: ZOMI DAILY\nposted on 6 June 2014 at 10:13 am Lomkholna: Article, Biakna, DamianDal\nThukong honna: Mihing icih in, khatkia (tangkia) in ihnungta thei kei hi. Ih pian limin, minih kigawmna pan apiang te ih hihi. Ihpian nathu, athupi tak in, ihngaihsut kikkik ciangin zong, alamdang leh athuthuk thupawl khat ih phawkkhia thei hi. Numei khat leh pasal khat (Piancil 2: 18, 21-24, Mt 19: 4-5)(numei le numei , pasal leh pasal hi lo) kigawm na hangin, mihinga piangte ihhih manin, eite in, mithumna te ih hi hi. Tua in banghong theisak hiam ihcih leh, mikhat a ihpiankhiat takciang in, gui leh nam (minam) tawh ihkipelh theihloh zia hongphawk sak hi.\nTua napian na gui le nam (minam) pen na nun takpih, na khanpih, naki zoppih minam hongsuak in, tua in nang teeltheih thu, nang nialtheihthu, khuttung lumleh bangin ihdeihbanga khektheih thu hilo in, tua minam, tua gui ahoihsak ding, alamsang ding, apuahpha ding, aci phasak ding, Pasian atheisak ding, tua napian na, naminam te, Upna khuavak apia ding, leitung nopna, vantungnopna angahsak dingin, Pasian in nang pen tua gui, tua minam sungah mihing in ahong piangsak ahi zaw hi.\nKizopna leh ngeina: Minam khat ii pianziangeina (culture) ihcih in kizopna panin ahong piangkhia ahi hi. Tua kizopna sungah ‘ngaihsutzia kizopna, thuakzia kizopna, gamtatzia kizopna (patterns of thinking, feeling and acting)thuthum in minamkhat ihhih na hongkilangsak hi. Amasa pen mihing te kizopna ngeina in paukibang pauna (common language) ahi hi. Tua paukibang azang mite pen minam khat hongsuak to in, tua te in nisim kizopna ah, nuamna dahna ah, sepna bawlna te ah, zatkhawmding thukhun, sepkhawmbawlkhawm ding nasep, neihkhawmding van leh mun, thuciin leh la ciin a kipan, lasakzia, laamzia, silhzia teenzia, mokipii mo kilakzia cih atuamtuam ngeina (customs and traditions) te hongbawlto to uh hi.\nTua ahih manin, minam khat ii pianziangeina (culture) ihcih in, minam khat ii nuntakna bu cileng ihkhial hetkei ding hi. Greek minam te ading in, pianziangeina (culture) in paideia ci in, tua in mihing te apicing nuntak na lamah hongmakaih den asangpen pilna leh cimna ahi hi. Tua ahih manin, pianziangeina (culture) ihcih in, mihing picing ihsuak nangin, hongmakaih, lamhonghilh, hongcing hongkem minam khat ii neih ahi, asangpen pilna leh cimna kici thei hi. Atom in genleng, minam khat ii pianziangeina (culture) in, tua minam ii neih asangpen pilna leh cimna pan hongpiang khia kizopna ahi hi.\nTuhun leh pianziangeina: Tuhun ciangin, paunamdang pau te tawh ihkizopna hangin, pianziangeina dang (other cultures)nei te tawh, nisim naisim in ihkizom ta hi. Tua banga kizopna in, ngeina kithupuak loh na (cultural clashes) leh ngeina helhzauna (relativism) sungah eite hongtun pih hi. Tua in, minamkhat ii pianziangeina sungkhat nangawn ah kileh dona, kithupuakloh na (internal contradictions) te hongtung sakin, tua minam sungnatna adamsak ding zatui muhhak ihsa mahmah hi. Tua zatui manpha amukhia ding, azangsiamding leh, tua zatui muhzia, zatzia te mite tung ahawmkikding mite in, tuhun khangthak Christian te (Christian khangnote) ih hi hi. Philipian mite tungah Paul in hici bangin lainakhak hi:\n“Sanggamte aw, thuhoih thupha ahi te, azahtaakhuai leh aphathuai thute, asiangtho thu te, thumanthutak tawh kisai thu te leh, aman, adik, atang, asiangtho, adeihhuai thute ngaihsut in na nei ding uhhi.”\nHi Laisiangtho in tuhun khangthak Christian ahi eite ading ahi hi. Hi (Zominam) minam sungpan mihing khat a hongpiang khiasak pa, Pasian ih upna hangin, minamdang te ii neih ahi, thuhoih thupha, azahtaakhuai thu, adeihhuai, aphathuai thu, aman, adik, atang, asiangtho thu te tawh ih minam leh ih minam ngeina ihpuah ihlamsang ding hi. Tua in, ei pianziangeina te mite atawh helhzau ding cihna hi lo in, asangpen pilna leh cimna zangin, ih minam sungah, mihing picing taktak ihsuak dingleh, mite zong tuamah bangin mihingpicing asuaksak ding te ih hi hi.\nEi neih (ei ngeina) sungpan ahoih, amanpha, adeihhuai, asiangtho, a etlawm te mite lakah, pakbang tawisiam in, mualtung kilam khuabangin kilangsak a (Mt 5: 14), Sabuaitung kide meivak bangin tangsak in (Mt 5: 15), Pasian hongpiak asangpen pilna leh cimna, siamna leh theihna ihneih te zatkhiat ding ahi hi. Tua in tuhun paizia leh ihpianzia ngeina te Pasian sungah honglemtuahding a, asiangtho, acidam leh akhangto minam hongsuak sak ding hi. Ngeina (culture) thu atom in ihgenkhit ciangin, tu in upna in tua ngeina tawh bangci kizopna nei hiam cih enlai ni.\nUpna in Ngeina Lamsang: Leitungngeina le leitungah pupa khangpan a ihluahsut ihngeina tuamtuam te (culture (ngeina) here includes customs, traditions) leh asiangtho Pasian’ ngeina leh Pasian pianzia honglemtuah (reconciliation) thei thukhat bek om a, tua in Pasian sungah “Upna” ahi hi. Kamsangpa Isaiah tungtawnin Pasian in, “No ngeina in kei ngeina hilo in, no ngaihsutna, no paiziate te in kei ngaihsutna leh keipaizia hi lo hi. Vantung in leitungsangin asanzawk mah bangin, keima paiziate, keima ngaihsutna te note ngaihsutna sangin sangzaw hi,” ci hi.\nUpna in Pasian ngeina, Pasian ngaihsutna leh mihingngeina, mihingngaisutna (Pupa khangpan ihluahsuk ngeina tuamtuamte akipan) kikal ah hongkidawh “Lei” (bridge) ahi hi. Christian khat (Christian khangno khat) ih hihna in, “ngaihsutzia, thuakzia, leh gamtat zia” cih, hi thuthum te Topa Jesu tungah phutin, ama sungah zungkha a, ama tungmah ah alamto (built up on Christ) (Col 2:6) ding cih na ahi hi. Lamkhatpan in genleng, Upna pilna zangin, Pasian ngeina te ei ngeina suaksakin, ei ngeina tezong Pasian deihna tawh kituak ngeina asuah, khangthak Christian momno te ihhih ding hun hongtungta hi.\nThukhupna: Pu Cin Sian Thang ii Zomikhawmpi USA tukpeng kidemna pawi a, hongthu genna ah, “Zomi khat in kapianga, Zomi khat in nungta in, Zomi in kasi dinghi’ cih honggen khia hi. Gam leh minam makai khat ahih natawh Pu Cin Sian Thang (ZNC) in gamle minam kammal khiatna (political term) tawh honggen a hihi. Tua kammal mahzangin ihthu kikup nasungah, akammal ihnungta sak nuam hi. Tua in, “Zomi Christian in kapianga, Zomi Christian khat in kanungta hi.\nTua ahih manin Zomi Christian khat in kasi ding hi,” ih cih ding hun hongtungta hi. Jesu Topa tungah ih upna in, ihngeina hoihlo, Pasian deihna tawh akituaklo, aki lemtuah theilo ngeinapianzia (cultures) te sawpsiangin Pasian mai ah asiangtho leh anamtui ngeinapianzia te suaksak (purification)in lamsangto (transformation)ding hi. Hi nasep asemding te in ei khangthak Christian te ih hi hi. Rev Fr Damian Dal\nPrevious: Kammal kilawm pawlkhat (Azom 29 May)\nNext: Caritas in Veritate Lungngaihna ~ Rev. Fr. Damian Dal


url: =Kumthak sungah Topa’ deih nuntak kalsuan pihding thu (10) :: ZOMI DAILY\nposted on 1 January 2015 at 4:26 pm Lomkholna: Article, DavidTuang\nKum khat khit kum khat hong bei toto in, i kum hong tam semsem a, i nuntakna a bei ding hun zong hong nai semsem ta hi. Tua kawmkal-ah Jesu Khris hong paikik ding hun zong hong nai mahmah ta cih i phawk kawmin, i nisim nuntakna-ah i lungsim, i kha leh i pumpi cidam in, a khantohtoh theih nadingin, kumthak sungah Topa’ deih nuntak/kalsuan pih ding thu(10)te tawh i nuntak/kalsuan zawh nading in lungsim takpi tawh thungen in, ki-ap ding hi hang.\n1. A beisa hun a i gamtatnate ki-en phakik in, i mawh i khialhna khempeuh pulak in, Pasian kiangah ki hei kik in, mawhmaina ngen ding(Kahla 3:40-41, 1Joh 1:9)\n2. A beisa kum/hun sunga, i sup i bainate mangngilh in, siatna, hoihlohna leh a kihhuai na khempeuh paaikhia/nusia ding(Fillippi 3:13-14, Jeim 1:21, Ef 4:22, Ef 1:13)\n3.A beisa hun a, mite’ hong simmawh, hong bawlsiatnate khempeuh maaisak in, mangngilh ding(Hebru 10:17, Late 103:12, Mikah 7:19, Isai 38:17, Paunak 28:13)\n4. Zingciang ading lunghimawh loin, Pasian’ gam leh ama dikna zong masa den ding(Mate 6:33).\n5. A siangtho nuntakna tawh a nungta, a kalsuan dingin khentat ding(Dan 1:8).\n6. I khentatna bangin nungta/kalsuan pih nadingin, kisin pah ding(Joh 6:8)\n7. Nisim in Topa muan’na tawh thala den in, muhna tawh nungta loin, upna tawh nungta den ding(Neh 8:10, 2Cor 5:7).\n8.Nisim thungetna tawh midangte huh tawntung ding(Efesa 6:8).\n9.I nisim nuntakna ah Pasian leh ama kammal(Lai Siangtho)thunei pen hi sak den in, thumanna leh cihtakna tawh nungta/kalsuan a, i lungsim khempeuh tawh Topa’ muangin, amah ki makaih sak den ding(Late 119:105, Pau 3:3-8).\n10.Nitawpni ciang a, i ngah ding thaman lungngai kawm in, Pasian minthan’ gamzai nading leh midangte phat tuam nadingin lungkia lo takin nahoih tampi sep sawm ding(Gal 6:9, 1Kor 15:58, Job 42:12, 2Kor 4:1 Heb 12:3, Late 126:5, Mang 2:10).\nHih a tung a thu(10)zuih zawh hih zawh,nuntak pih zawh nadingin, Lunggulhna leh deihna takpi tawh thungen in, i ki-ap nak leh, Pasian in i hih zawh nading tha leh vangliatna hong guan ding hi.\n*Lai hawmpa in, a laihawmte Lai koihna bung sungah a koih ding ama vaipuak hi-a,lai ngah dingte in, laibung sunga kikoih a lai ngah ding uh la-in, sim a, a sunga om thu te a theih ding uh leh a nuntak pih ding uh amau vaipuak ahi hi.\nMimal kim tungh Topa’n kumthak tawh lungsim kha leh pumpi mahmah hong thaksuaksak khawm ta hen. Amen!\nPrevious: Tulaai Leitung Thuthang Tuamtuam Updates Jan 1,2015\nNext: Zomi leh Apple


url: =Japan ah Rollercoaster khat vandawn ah bungbusa in khawlcip, mi 64 awkcip :: ZOMI DAILY\nposted on 2 May 2018 at 10:24 pm Lomkholna: Japan, News, Sawltak, World\nJapan, Osaka City sung aom Rollercoaster khat vandawn ah apailaitak awkcip, paithei nawnlo ahih manin mi 60 val cimawhin ki honkhia cih Agencies News pan kiza hi. Tua Rollercoaster pen Universal Studios Japan aom hi a, Tuesday ni in vandawn ah a awkcip ahihi.\nRollercoaster paithei nawnlo in Emergency Stop kibawl ahih manin, huihlak ah kikhai lenglangsa in nai 2 sungbang atuang khempeuh awkcip uhhi.\nJapan Media te genkhiatna ah tua Rollercoaster pen “Jurassic Park-inspired Flying Dinosaur” akicipen hi a, nitaklam 4.45pm hunpawl in Safety Mechanism hangin thakhatthu in akhawlcipvat ahihi ci’n genkhia uhhi.\nCarriage khatpen akhawlnading Terminal atun madeuh in khawlcip a, adang khatzaw pen leilak panin Meter 20 – 30 bang asanna vandawn ah aki lumletsa in khawlciplian cimawk hi.\nTheme Park sungah nasemte’n agenkhiatna ah tua Rollercoaster tungah atuang Passenger akigawm pen mi 64 pha ci uhhi. Kamsiatna kawmkal ah kamphatna tawh hih tuahsiatna hangin asi aliam kuamah omlo bilbel cihi.\nHihvai tawh kisai in Theme Park Operator te’n tuni Wednesday ni in NHK News te kiangah agenkhiatna ah tuabangin Rollercoaster anawngkaisak, akhawlsak ahi ahoih nawnlo Motor Control Part pen athaktawh kikhek khinta hi ci’n genkhia uhhi.\nVideo: More than 60 thrill-seekers at Universal Studios Japan in Osaka got more than they bargained for on Tuesday (May 1) when the rollercoaster they were riding made an emergency stop, leaving them hanging in the air for up to two hours.\nHih tuahsiatna aom zenzen hangin Osaka City sungah tulaitak Golden Week Holidays tawh kituak ahih manin, Theme Park sungteng ahawh Visitors vive tawh kidim veve hi. Asiat khitzawh aki bawlkikding angak in akigual dimdem omveve a, nitaklam 7pm khitciangin sinna Test Run akibawl khitciangin Operation kipankik a, Passenger te kituangkik ngeingai veve hi.\nAhi zongin Visitors pawlkhatbel lauthawng mahmah uh a, kum 42 aphakhin nupikhat in agenna ah tua Rollercoaster tungah a awkcipding in kaki ngaihsut ciangin katuannoptha beita hi ci’n genkhia hi. Amahpen atate 3 tawh Theme Park sungah gualnuamding in ahawh hi a, ahi zongin tua Rollercoaster tuahsiatna amuhkhit ciangin bangmah lunglutzo nawnlo hi.\nFlying Dinosaur akici Rollercoaster pen 2016 kumin akihong hi a, alampi asauna 1120 Meter ahihi. Asan penpenna munpen leilak panin vandawn ah 37 Meter sangtosak uhhi.\nMore: Ferris Wheel geiah Selfie Photo kizaihna panin aluvun kihawk ~ ZD\nNHK News te genkhiatna ah hih Rollercoaster tuahsiatna pen amasa hilo hi. Abeisakum September khasung inzong khatvei awkcip ngeikhin a, tuahunlai in Passenger mi 30 awkcip uhhi ci’n genkhia uhhi. Japan gampen leitung ah Technology lamsang apil mahmah, asiam mahmah in akigen, aminthang mahmah gamkhat ahihi. Ahi zongin setvan cihpen siat hunmah neithei veve, tuahsiat hunmah omthei veve hi. Sawltak #zomidaily\nPrevious: Zolia leh Zotaang te tungah\nNext: India gamsung ah mopawi bawllaitak mopa thautawh kikaplum\nKIA te’ Gideon galkap omnaphual pen Kawlgalkap te’n vanleng 5 tawhsim


url: =Malaysia gamsung Operasi kipanta, zankhatthu in mi 229 kimankhin :: ZOMI DAILY\nposted on 2 July 2018 at 9:01 am Lomkholna: Malaysia, News, Operasi, Sawltak, World\nMalaysia gamsung ah Immigration Department te’n “Ops Mega 3.0 Operation” cih minvawh in, gamdangmi Permit neilo, phalna kician neilote matkhiattheih nadingin Sunday zankim akipan Operasi kipanta cih Bernama pan kiza hi. (Photo: Uniform asilhlo Immigration Officer khatin Kuala Lumpur khuasung ah gamdangmi khat abawh laitak)\nSunday zankhatsung bekbek inzong Malaysia gamsung aom gamdangmi phalna neilo nasem “Immigrants” bekbek akigawm in mi 229 kimankhia khinta hi.\nMalaysia Immigration Department te makaihna tawh Operasi akibawl hi a, gamdangmi bekbek akigawm in mi 1672 te ii Travel Documents te Checking kibawlsak hi.\nMalaysia Immigration director-general Datuk Seri Mustafar Ali in agenkhiatna ah hih Operasi pen Rehiring Programme abeikhitzawh “Nationwide Operation” Malaysia gambup Operasi akibawl hi ci’n genkhia hi. Rehiring Programme pen abeisa in aki gengensa mahbangin June 30 ni in abeita ahihi.\nImmigration ulianpenpa in agenbehna ah gamdangmi nasemtebek hilo, tua phalna neilo illegal migrant workers kici gamdangmi te nasep aguan, nasep apia Boss “Employer” tezong kimanding hi ci’n genkhia hi.\nHihbangin aki vaihawmna pen Malaysia gamsung ah phalna kician aneilo illegal immigrants tamsemsem ahih manin, tuate siansuah nadingin Operasi akibawl ahihi ci’n genkhia hi.\nTukum abeisa January panin July kha kipatdong Malaysia gambup ah illegal immigrant akici Permit neilo gamdangmi tuamtuam akigawm in mi 19,969 kimankhia khinhi ci’n Immigration Direction-general in genbeh hi.\nTuabangin nasemte akimat banah illegal immigrant te nasep aguan Boss “Employer” bekbekzong akigawm in mi 536 bang thukibawl, Legal Action kilakhinta hi.\nAkimansa gamdangmi te lakah mi 9854 tepen thusitna kibawlkhin a, adang acianlai tezong abanban in thusitna, thukhenna kinei totoding hi.\nTuabangin akiman gamdangmi te lakah Indonesia gammi tampenpen a, akigawm in mi 6871 bang pha uhhi.\nAbeisa Najib ii makaih hunlai in Deputy Prime Minister asem ngei ahi Datuk Seri Dr Ahmad Zahid Hamidi zong tulaitak sumvaitawh aki mawhsak mahmah laitak hi a, Malaysia gamsung panin apusuak theiloding in Blacklist sungah kikoih ci’n ki genhi. Ahi zongin tuavaitawh kisai in Immigration Director-general in agenna ah Blacklist sungah kikoihsamlo a, ahi zongin Malaysia gamsung golhguknekna akankhia MACC (Malaysian Anti-Corruption Commission) te’n tuapa tungpanin Statement lakna neiding uh cihi. Sawltak #zomidaily\nMay 31: Malaysia gamsung ah June 30 khitzawh gamdangmi te Rehiring Programme beitading\nMalaysia gamsung ah aomsa phalna kician aneilo gamdangmi nasem te abeisa in na asepkiktheih nadingun kumpi te’n Rehiring Programme bawlsak uh a, nasep kiktheih nadingin vaihawmsak uhhi. (Photo: Kuala Lumpur khuasung aom Food Court khatah phalna neilo, permit tawilo gamdangmi te akimat laitak)\nAhi zongin gamdangmi “illegal foreign workers” te nasepkiktheih nadingin akivaihawm Rehiring Programme pen maikha ciangin khawlbawl tading hi ci’n Putrajaya kumpi thunei te’n tuni in genkhia uhhi.\nTua Rehiring Programme pen Malaysia Immigration Department te’n abeisa 2016 February akipan azat tohtoh uh ahihi. Malaysia gamsung ah Permit neilo in nasem gamdangmi tampitak om a, nasemding mi kisam veve ahih manin, tuate Official in azattheih nadingin Rehiring Programme akizang ahihi.\nTua Rehiring Programme pen June 30 ni ciangbek kizangding a, tuakhit ciangin kizomsuak nawnloding hi ci’n Home Minister Tan Sri Muhyiddin Yassin in tangko khiata hi.\nTuni ciangciang Rehiring Programme tawh phalna neilo gamdangmi “illegal foreign workers” sungpan Register abawlpen mi 744,942 phakhinta hi. Tuaban ah nasep anei Employer (Boss) bekbekzong 83,919 te’n Rehiring Programme tawh Register bawlkhinta uhhi.\nJune 30 ni khitciangin hih Rehiring Programme tawh kisaikhempeuh ahun abei hitading hi. Bangmah zopsuaktheih, Extension bawltheih omloding hi ci’n Home Minister in Statement ah genkhia hi.\nTua ani abeiding June 30 khitciangin gamdangmi nasem te leh Boss te’n vaikhatpeuhpeuh pen Immigration Department tetawh vaihawmding ahihi ci’n genkhia hi.\nTuaban ah June 30 ni khitciangin Malaysia gamsung ah phalna neilo gamdangmi te matkhiattheih nadingin Operasi kilimpat mahmahding hi ci’n Home Minister in genbeh hi. (the department will start conducting large-scale operations to crack down on illegal foreign workers after June 30)\nMalaysia gam ii thukhun azuilo gamdangmi nasem Foreign Workers te leh Employers tepen kimaisak cihbang omnawnlo dinga, thukhun ombangin khauhtak in kisemding hi. Malaysia gamsung aom phalna neilo, permit tawilo illegal foreign workers tevai siansuahna limtak in kisemding hi ci’n Home Minister in genkhia hi.\nMore: KL, Bukit Bintang vengsung aom Entertainment Outlet khatah Operasi lut, mi 24 kiman\nTulaitak agam ah aciahnuam tepen Immigration ah hongki aptheilai hi. Tuapen Voluntary Surrender Programme kici a, phalna neilo, permit tawilo gamdangmi nasemte agam uhah aciahnopleh hongki aptheilai a, tuazong tukum August khadongbek kihonglai dinghi ci’n genkhia hi. Sawltak #zomidaily\nPrevious: India gamsung ah Passenger Bus khat kenkia in mi 44 sipah, aliamzong 3 om\nNext: India, New Delhi ah innkuan mi 10 tak innsungah aki khailumsa in kimu\nNu Piang Ngaih Don tawh mei kizom, Zomite’ theihding thu pawlkhat


url: =Khatvei lailai: Malaysia gamsung aom Zomi te ading :: ZOMI DAILY\nKhatvei lailai: Malaysia gamsung aom Zomi te ading\nposted on 4 July 2017 at 12:09 am Lomkholna: Liantuang, Malaysia, News, Refugee, Zomi\nKhat vei kihanthawn pha nuam hang. Malaysia vai khat vei kihanthawn pha nuan hang. 2015 kum in guahtui tamlua in Zogam ah buaina hatsakna lianpi I tuak hi.\nLeitung mun tuamtuam a om u le nau akua maciat in kilainat in thakhat in kibawhhuai pah hi. Tua hang mah in hih tuahsiakna hangin hamsatna a om hangin a puksi liang ki om het loin lungkim huai takin a kikantan zo suak ahi hi.\nAbeisa hunte le tu ni dong ciang mah Kawlgam le Zogam ah nuntak hamsa lua mahmah ahih manin mipite in phul theihna zawt theihna om bangbang kizandelh kawikawi hi. Atuahpha kawikawi a om hangin mipi sung azel taktak pen Malaysia khuahun a kihon ciang hi pi pen hi.\nMalaysia sum le gam thumna lampi ong hoih ciangin I minam sung a kipokzaw deuh hi hang a ci nuam ka hi hi.\nAhi zongin I minam nuntakna ong khaito le ong kimalhsak ahi Malaysia Zomite nuntakna le gamthumna lampi te tawh kisai tulaitak buaina lianpi khat ong om mawk hi.\n2015 kum dongtuahnate ah minambup in I panhuan mah bangin tu laitak a Malaysia a I mipih I sapihte dongtuahna vai ah zong khat vei thasan pha leuleu ni cih I kizawn nuam hi.\nI hih theihna tek pan hancian pha lai dih ni.\nThu le la lam a siam ten thu le la tawh, sum le pai nei ten sum le pai tawh, thungen thei ten thungetna tawh, siamna nei ten I siamna tawh I u I nau I lawm I gual I mipitte thapia dih ni, panpih pha lai dih ni.\nMalaysia le Thai gam sunga dongtuak a kuamah ading khat vei thasan pha dih ni.\nPrevious: Syria, Damascus ah Car Bomb puakkham in mi 18 si, adang mi 12 liam\nNext: MP Pau Lun in bangsem? ~ Sia Do Khup\nHakai pahtak lung heng (vei) ~ Tual Khan Suan\nSuangkhuk ~ Hau Za Cin\nCCJ Pawi ah Bishop Lian Khen thugente


url: =USA, Indianapolis pan Nu Dim Khaw Hau (Tedim Lawibual, Suankhup) in hongnusia :: ZOMI DAILY\nposted on 20 June 2020 at 6:21 pm Lomkholna: Dahpihna, News, ZIUSA, Zomi\nMangpha Nu Dim Khaw Hau (Kum 50) Suan Khup Beh – Tedim lawibual veng ah a khang khia USA gam Indianapolis, IN ateng Sia Neng Za Sawm leh Nu Man Ngai Zen te tanu Nu Dim Khaw Hau in June 17,2020 in Zunkhum Sikhum natna tawh hongnusia cih thu izak man in ZIUSA kipawlna mintawh dahpihna ipulak hi.\nNu Hau pen Zomite kipawl khopna Zomi Innkuan Indianapolis ah member khat leh ZIUSA Genvai member onglut thukhun pom ni 1/31/2015 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nNu Hau luanghawm tawh anunungpen hunzatkhop ding hong tungding Monday June 22, 2020 12:00pm in 7602 Madison Ave,Indianapolis,IN 46227 ah Calvary Zomi Baptist Church (CZBC) pawlpi makaih na tawh hehnep hunbawlna neihkhit ciang, Rev.Thang Za Pau in hanah vuina nei ding hi.\nMore: Theihhuai leh Zuihhuai thu ~ Tedim Municipal\nI Sanggamnu Nu Hau hong nusiatna hanga adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nPrevious: USA, Indianapolis pan Tg. Khen Za Dal (Saizang, Gualnam) in hongnusia\nNext: Hakha University leh College ah pilna sindan, sanginn leh vanzat tuamtuam\nGanhingte i lawm ~ TD Khen


url: =· Zomi te neihsun Party ahi ZCD party te in thupi khualtak in Kawlpi ZCD makaihna tawh Kawlpi ZCD zumpi ah May 28 ni in Kuki minam huu makaaipawl kimuhpih uha, Minam thu, gamthu tuamtuam nasiatak in kikum thei uhhi.\n· Rakhaing gamsung a om Bangali kala tapong te leh ngapik palik te Maungdaw khuanawl Bangladesh tawh gamgi ah May 28 ni in kikap nong uha, Sapadeeh te khat si hi ci in Kawlgam palik ten genkhia uhhi.\n· 2008 Kawlgam pingpei thukhun pi sunglak pan 168 puahphat ding kamu uha, hiteng puahpha leeng Federal cihzong kipau theita ding ci in May 29, 2014 ni in taangkokhia uhhi. HIh 168 puahtheih nading a atawhtang a hi thukhun 436 peen Upper Paliament sehthum suah sehnih ahihkeh alangsaang atamzaw in athukim leh ki semthei bekding ahihi.\n· Ukraine gam nisuahna lam Russia deih migilo te ukna sung ahi Slovyansk khua kiang ah Ukraine gaal vanleeng khat tapong ten May 29, 2014 ni in kapkhiat sah uha, atung atuang gaalkaap bu khat leh nautnag 13 sihkhat in si uhhi.\n· Dawi havang kaal ah Egypt gam kiteelnapi na May 29, 2014 ni in zawhbawl taktak ta uha, Gaalkaap Maangpi lui Abdel-Fattah el-Sissi 93% tawh gambup kiteelna zawhcih tak mah in zogawp hi. Amah adem khat ahi Hamdeen Sabahi bang in 3% bek ngah hi.\n· Aw & Bil ngaihna leh Electronics company ahi Beats company Apple company te in $3bn tawh leiding in thuna leh khensatna May 29, 2014 ni in neitaktak ta uhhi. Beats company phuankhiate lak pan Jimmy Lovien leh Dr Dre te khawngpha kisa mahmah in nui piakpuak uha, Apple Boss Tim Cook inbel mailam saupi enkei uhteh maw cin amukmul nuul hiathiat lel hi.\n· Leitung Billionaire te lak ah khat ahi 2005 kum Manchester United Club Euro 790 million tawh aleigiap Mr Malcolm Glazer kum 85 in May 29, 2014 ni in a it mahmah azi leh atate 4 nusia in apa kiang ah ciahta hi.\n· March 8,2014 a amangthang Malaysia vanleeng MH370 peen tuma huntampi sung India tuipi sung ah agingkiza ci in azonzon uh himah leh, tua agingpeen Vanleeng pan hilo a Vanleeng omna mun kizong khanaailo hi ci in US Navy te in May 29, 2014 ni n gencianna nei uhhi.\n· Venezuela gamsung ah February kha pan kipan mipi lungphona kitatsat lo a kumpi lampan bangmah awlmawhna neilo in mipi 42 bang that khinta ahihman in khalna nasiatak piading in US kumpi ten May 29, 2014 ni in thukimna neita uhhi.\n· US president lui W.Bush leh UK Prime Minister lui Tony Blair in Saddam Husein manding a akihona uh leh athukimna teng uh akikankhia ahi The Iraq Inquiry kici laaibu May 29, 2014 ni in kihawm khia tading a athusim zawdeuh te bel kihel loding hi ci in UK kumpi ten taangkokhia uhhi.\n· Central African Republic gam Bangui khuapi ah Muslim te biak inn pi khat May 29, 2014 ni n Christian te in haaltumsak uhhi. Mun dang a I guallelh banglo in CAR ah bel I Christian mipih ten a gual heu mahmah dan uh hi ei guai\n· Nigeria gam sung ah sangnau pang numeino 200 vaal gumang in US,AU te in Migilo nam a akoih uh Boko Haram tapong te in May 28 ni in Gurmushi khuaneu ah mi 42 that leuleu uh ahihman in President Goodluck Jonathan in hih mite nasiatak docip ding in May 29, 2014 ni in kiciamna muanhuai nei hi.\n· India gam Uttar Pradesh state khuata kiang khat ah numeino nih kum 14,15 te singkung tung ah kikhailum sa in May 29 ni in Palik ten mu uhhhi. Palik te genna ah akibuan khitciang kikhai uh hia, hih numeino nihte peen tuma nithum laaipan mimang a kiciamteh hi ci in genkhia uhhi.


url: =I min bang? ~ Rev. Khoi Lam Thang :: ZOMI DAILY\nposted on 13 September 2015 at 6:57 am Lomkholna: Article, Khoilamthang\nDavid Bradlay kici kampau kansut siampa in Tibetto Burma namte minhaute hi a, min thu-ah buai mahmah uh hi hong ci hi. Hong cih mah bangin min i hau a, i deihdeuh om in, i deihloh zong om hi. Min kivawhdan nam tuamtuam om a, (1) Ethnonyms: Nammin kitap (2) Glossonyms: Kampau kitap (3) Allonyms: Nam khat min tuamtuam (4) Allograms: Min khat laimal gawmzia tuamtuam (5) Autonyms: Tualsuak min (6) Exonyms: Minamte’ hong sapna min (7) Loconyms: Om mna mun le mual kitap (8) Paleonyms: Min kikhelte (9) Neonyms: Nam tuamtuam kigawm min cih te ahi hi.\nI minam min ‘Zo’ maw, ‘Chin’ maw, ‘Tedim’ maw, ‘Ciimnuai’ maw? Khangthakte in thukhualtak a ngaihsuthuai thu ahi hi. Ei Tedim kampaute in i min vai tawh kisai in a nuai a thu 4 siksan in gatang kaih ding kisam ka sa hi.\n(1) Ngeina kikhiatlah a himah ding ahi diam?\n(2) Tualsuak min kikhia-lah hi.\n(3) Min khiatna huang kikim lo hi.\n(4) Ngimna khatciat tawh min kivawh hi.\n(1) Ngeina kikhia-lah\nMihingte in a pianzia, i ngeina kikhia-lah hi. ‘Ngeina’ thuneihna – cultural authority’ in minamte hong henkhawm hi. Ngeina i kiplet sawm manin ‘picinna, bulkipna, kipumkhatna’ a pian theih mah bangin, khat veivei ‘kol-awkna, kivingvialna, kisongsawlawina’ piang thei hi.\nI ngeina ah: min phuahzia midangte tawh kibanglo hi. Min tap kinei ciuhteuh a, a gualgual in pai diamdiam hi. Kikantan theilo hi. Kihazat theih, ki-tuh theih hi lo hi. Minmal kim in khiatna nei a, ut peuhpeuh kiphuak theilo hi. Sa kap lo pi Kap min kiphuak ngeilo hi. I min pen i hihna hi a, khansung tangthute ciaptehna ahi hi. I minpi thupi mahmah ahih manin minpi tawh sam mengmeng lo hihang. Minno kinei kim a, tua min tawh kisam hi hang.\nA hih hangin, i sanggam dangte (Falam, Hakha, Mizo) in tua bang ngeina nei lo uh hi. Kawlpi a, Pi Vom Lian Kapi kiang ah, “Pi aw, na min kua kitap hiam?” ka cih leh, “Ka suah ni zan, khuapihte gamvak hong tuahpha uh a, vom a lian mahmah khat man uh ahih manin, ka min Vomliankapi hong phuak uh hi” hong ci hi.\nTua hi a, minphuahdan le thupisakzia kibang lo ihih manin minam min thu ah zong i thu ngaihsutzia kilamdang toto hi. I sanggam dangte in phattuam nading, kipumkhat na ding ahih nak leh min khat peuhpeuh pom thei uh hi. Eimite pen tua ci lo hi hang. Ei minlo pi tawh kisap ding ngaihsun ban lo hi hang. Khangthakte in min thu ah ngeina’ thungeihna bang ciang kiplethuai ding hiam? Ngeina mah thupi i cihcih laitak midangte muhna ah “Mittaw sialkhau let” kibang thei ding hi.\n(2) Tualsuak min mah kikhia-lah\n‘Zo’ pen i tualsuak min hi a, ‘Chin’ pen mite hong sapna ahi hi. I pianpih min palngulh in mite hong sapna min innteeksak ding i hiam? Zomi pipi bang hangin mindang tawh kilo sese ding i hiam? cih thu gamsung gampua ah ging ziauziau thei hi.\nHih bang thu pen leitung mun khempeuh ah om kawikawi hi. Pawl khatte in mite sapna min deih nawnlo in a mau min tawh khalkik uh a, (Calcutta pen Kolkata, Madras pen Chennai, Burma pen Myanmar, Rangoon pen Yangon) Pawl khatte in khel sese lo uh hi (Kayin- Pakangiaw, Kachin- Jinghpaw, Bangkok- Khrungthep, Greece – Ellinki, Japan – Nihon, South Korea – Hankook, China – Zhonghua).\n‘Zo’ min pen Zo Dynasty pan i neih tualsuak min hi cih sawm leeng ‘Chin’ zong Chin dynasty pan ki pan hi a ci om leuleu hi. Sengam ‘Zo’ le ‘Chin’ kumpi namte a hi ngei dingin i dinmun niamlua ahih manin san zawh ding haksa hi. Tua ahih manin Sen gam a om Zo le Chin kumpi lian namte hi kha lo zaw ding hi hang. Kammal kinai bek hi ding hi.\nI tualsuak min ‘Zo’ pen tualsuak min ahihna genkul nawnlo hi. ‘Chin’ cih kammal i ngah dan a kigen tuamtuam om hi (oli,fcsif;? tcsif;csif;). ‘Chin’ cih kammal pen Kawlte in ei kammal mah tawh hong sapna hi ding hi. Khang lam (Kanpetlet) le zanggam (Asho) i sanggamte in amau le amau ‘Khiang’ kici uh hi.\nTua Khiang kammal pen Kawlte in a awsuah mantak in lo thei lo uh a, Khin (Chin) hong ci uh hi. Tuabang awmal kikhelzia (phonological shift) pen Kawl le Zo kikal ah tampi om hi. Ei mite in ‘-ang’ a cihna kammalte Kawlte in ‘-in’ ci uh hi. Gentehna in: Yaw kam in (xrmef;-Thamang) pen Kawl kam in (xrif;-Thamin) ahi hi. Hih thu uphuai pen a, matlap om pen hi.\nMikang kumpi hong khan ciangin Kawlte hong sap bang in Chin hong ci uh hi. 1894 kum in “Chin-Hills regulation Act” na bawl uh hi. Tua Chin kammal kem toto in, Galpi khatna lai in Chin min tawh Mikang kumpi-inn sung a lut khin minamte ihi hi. First Chin, Second Chin, Third Chin, Fourth Chin min tawh Kawlgam suahtakna a kip na dingin luang le ban tawh a lei minamte ihi hi.\n‘Chin’ pen ‘Zo’ zah in a innteek loh hangin huatsah le gimneihzah dingin min sia min ginalo hi tuanlo hi. ‘ZO’ min mah khum a sa zungzung minamte i hih kawm in, ‘Chin’ min a huatsah vilvel ding minam i hi sam diam?\n(3) Min khiatna huang kikim lo\nMin thu i gen ciangin a huamkhak huang kikim den lo hi. ‘Zo’ huang liatna kiciangtan lo a, ‘Chin’ huang liatna kikim lo hi. ‘Tedim’ cih min nangawn nampi lungsim tawh i kep kul ding hi. A kikimlo huangte anuai a bangin en dih ni.\n“ချင်းအမျိုးသားနေ့” pen “Zo minam ni” hi a, “ဇိုအမျိုးသားနေ့” cih ding hi tuan lo hi.\n“Chin Association for Christian Communication – CACC” in Khalkha gimnamteng huam,\n“Chin Association for Rural Development – CARD” in  CACC sangin toizaw,\n“Zomi Christian Literature Society – ZCLS” in Zo le Sihzang nangawn huamzolo,\n“Zomi Baptist Convention – ZBC” in Tedim gam Tonzang gam huam nawn lo,\n“Zomi Baptist Convention of Myanmar – ZBCM” in Ngawn gam khengsuk zolo,\n“Falam Chin Christian Literature Society” in Falam Kampau tuiphum pawlpi teng bek huam,\nEi lam pan in Zomi le Chin a gamhuam zah kikim dingin i ngaihsut laitak in, i lawmte in Chin pen a huamkim pen dingin koih uh a, tua Chin nuai ah, Laimi, Zomi, Cho, Khumi cihte kigualkimsak uh hi.\nI minam bup sangin a toi zaw deuh ei mau bangkua sung thu tawm en leng:\nCope topa hun lai (1919-1938) in “Tedim Kam Thu Kizakna Lai” na kihawm a, Mikang kam in “Chin Hills News” na ci hi. Tedim le Chin kikim sak ngei cihna ahi hi. Lai Siangtho thuciamthak na kitei a, ‘Kamhau Dialect’ na ci leuleu hi. Tua ahih manin sangmang hun lai a kipan minkip a nei lo ihi hi. Ahi zongin Mikang hun lai a Tedim Sub-Division huam sung kam phen kullo teng Tedim mi, Tedim pau i kici hi. Tu laitak a Tedim gamkhen (towpship) sung thu bek a gennuam i hi kei hi.\nEimite in ‘Zomi’ i cih ciangin kua teng huam hiam? Tedim mi i cih ciangin kua teng huam hiam? I zatna mun le hun tawh kizui in a huamzah kibanglo hi. Kei Zomi hiing, Tedim mi hi keng i ci thei ngeikeiding a, tua mah bangin Kei Tedim mi hiing, Zomi hi keng zong i ci thei ngei kei ding hi. Khang thakte in Zo le Tedim zatsiam in i innteek sak semsem ding kisam hi. I minam sungah tui le nga bangsak ding hi hang.\n(4) Bang ngimna nei\nMin thu i gen ciangin bang ngimna (Intension) tawh gen cih thupi mahmah hi. Leitung thu, gam ki-ukna thu, minam thu a kipan thu bulphuh khat peuh siksan in min a kipulak ahi hi. Leitung thu le van tung thu kituamkhen thei lo a, a vekpi in ki-awh diimdiam hi. Ki khianiang nitniat hi.\nBiakna (Tuiphum pawlpi) kipawlna sungah Zomi le Chin thu khauh pai mahmah ngei hi. Biakna sungah zong minam thu hong lut ziauziau zel a, a min Zomi Baptist Convention na ngawn kiplo zah dingin ling litlit ngei hi. Tua bang thute ngimna omlo pi in piang lo hi.\nThai gam-ah Linguitics ka kah lai ka Thesis min “A phonological reconstruction of Proto-Chin” a hi hi. Pu Vum Son in “Banghang in ‘Chin’ ci na hiam?” hong ci pah lian hi. Dawng kik man lo in a mah’n hong nusia khin hi. Eimi gam ki-ukna lam a bulngaihsutte lakah, a tamzaw in ‘Zo’ mah ci vinven pian tek uh hi.\n‘Chin’ i gimneih manin midangte in mual hong khupsan khak ding, ‘Zo’ mah i cih cinten manin ‘Zo’ huang sungah i awkcip khak ding ngaihsut huai ka sa hi. Hih min nih bek hi lo in, i theihloh kal in ‘Tedim’ zong hong lutlut ta hi. Mai lam ah ‘Ciimnuai’ khawng ‘Tonzang’ khawng zong hong lut thei lai ding hi. Bang ngimna tawh hiam cih ngaihsut ding kisam hi.\nHih a tunga thulu liteng a banban in ngaihsun kawm in, i min dinmun lungngai dih ni. Bang hun ciangin Kei Tedim kampau kici i hiam? Bang hun ciangin Kei Zomi kici se a, bang hun ciangin ကျွန်တော် ချင်းလူမျိုးပါ kici i hiam? Hihte ei bawltawm hilo hi.\n“Tedim Kam Thu Kizakna Lai” pen “The Chin Hills News” na kici ngei a, “Zolai Simbu” ci napi “T = Tedim Pau eima pau” i ci hi. နိုင်ငံသား စိစစ်ရေး ကပ်ပြား tunga လူမျိုး a cihna mun ah ချင်း ka  ci a, ka Passport tunga Nationality (လူမျိုး) a cihna mun ah MYANMAR ka ci hi. တီးတိန် min tawh နိုင်ငံသား စိစစ်ရေး ကပ်ပြား ka ngah ngeikei ding a, CHIN mintawh Passport ka ngah ngei kei ding hi.\nSakhi-te in a tatnang uh kuam kua a khual bangin Zomi Khangnote zong minampi lungsim nei in, tatnang kuam kua a khual siam khangthakte hong hi ta hen. Rev. Khoi Lam Thang\nPrevious: Zotawi lianu mah.. (Tangthu)\nNext: Ngaih Anglai Zal Dingin – 2 ~ Hau Za Cin


url: =Laithiangtho Dokna (Isaiah 43-44) ~ Thu Tatuam (Siyin News)\nLaithiangtho Dokna (Isaiah 43-44)\n10:41 PM Laithiangtho Dokna No comments\n1. ___le Seba sia Israel taw kitheak tu hi.\n2. Ni suana le ni tumna pan Israelte ___ tu hi.\na. kithat lum\nb. ki zawngsak\n3. Pathian in, Israelte ngup natu koi sung ah ngalkapte pai sak tu ziam?\n4. TOPA in,"___thute ciamtee heak vun" ci hi.\n5. ___ in Pathian pokna la sa tu uh hi.\n6. Israel in a ___ in biakna ninsak ahikom, lalcipna theng tu hi.\n7. Mihingte, in, ___ taw kipawl tu in hong pai tu uh hi.\na. Israel mite\n8. Misim in ___ ah TOPA min at hi.\nb. a innmai\nc. a baan\n9. ___ na a sep ciang, ngilkial dangtaak in toi hi.\n10. ___ in azak tu in cedar kungte phuk tu hi.\n11. Akuana “Nang in ka pathian ni hi, hong ngum tan!” ci ziam?\n12. Topa in, ___tungah, keima luangin a uk tu pa na hi ci hi.\nPathian in A mite Suaktak tu Kamciam\n1Israel awng, nang hong bitphua TOPA in,\n“Lau heak in– Kong ngum tu hi.\nNa min taw kong sam zo hi– nang sia Keima mi na hi hi.\n2Tui thukte na kantan ciang, nang taw kong omkhawm tu hi;\nna thuaknate in hong zo zo ngawl tu hi.\nMei na kantan ciang, na kaang batu hi;\nvawtsiat, haksatnate in nang hong na sak ngawl tu hi.\n3Banghangziam cile keima in TOPA na Pathian,\nIsraelte ii a thiangtho Pathian, nangma hong ngumpa ka hi hi.\nNangma kong suatak natu in Egypt ka thasua tu a,\nnangma kong the natu in Ethiopia le Seba ka thasua tu hi.\n4Na nuntakna ngum tu in minamte theampo ka thasua tu hi.\nBanghangziam cile nang sia kei atu in manpha ni hi.\nNang kong it a kong upat hi.\n5Lau heakin– nangma hong ompui khi hi!\n“Ni suana a khualana pan le nitumna sang a khuala belna panin,\nna mite inn ah kong ciapui tu hi.\n6Saksangte tungah amate pai sak vun ka ci tu a;\nthangsang te tungah amate khaktan nawn heak vun ka ci tu hi.\nNgam khuala na pan le leitung mun theampo panin ka mite heak kik tahen.\n7Amate sia keima mite hi a,\nkeima hong minthang sak tu in ka bitphua ahi hi,” ci hi.\nIsrael sia TOPA ii Tetti\n8Pathian in,“Ka mite zum ah sam vun.\nAmate in mittang nei hi napi, a mit uh taw hi;\namate in bil nei hi napi, a nangong uh hi!\n9Thu kisitna munah hong pai natu in minamte sam vun.\nAmate ii pathiante sung pan\nakua in maisang thu son khol thei ziam?\nAmate sung pan akua in tu a, a piang thu sia sonkhol ziam?\nHi pathiante in a son khol thute maanin,\namate kammalte maan hi, ci in a kilangh natu in, a tetti te hong paipui tahen.\n10“Israel mite awng, note in ka tetti te na hi uh hi;\nKa naseam tu in kong teal hi, tua ahikom kei hong he in nong um tu uh a,\nkeima bekma Pathian ka hi sia na tel tu uh hi.\nKeima sim ngawl pathian dang om ngawl hi;\nom ngei ngawlin, maisang zongh ah om ngei ngawl tu hi.\n11“Nang hong hun thei tu sia TOPA ahi,\nkeima khat bekma ka hi hi.\n12Bang hong piang tu cisia ka sonkhol zo a,\ntaciang nang hong hu tu in kong pai hi.\nNgamdang pathian in hi bang vawt ngei ngawl hi;\nnote in ka tettite na hi uh hi.\n13Keima in Pathian ka hi a, a tawntung in ka hi tu hi.\nKuama in ka vaangletna panin suakta thei ngawl tu hi;\nka septe kuama in kheal thei ngawl tu hi,” ci hi.\nBabylon pan Suatakna\n14Israelte ii a thiangtho Pathian, note hong ngum TOPA in,\n“Note hong ngum tu in, Babylon a sim tu ngalkapte kong puak tu hi.\nKhuapi kongpite ka sia sak tu a,\namate auna awte in kaana aw suak tu hi.\n15Keima in TOPA a thiangtho na Pathian ka hi hi.\nIsrael awng, no kong bitphua a, keima in note kumpi ka hi hi,” ci hi.\n16Nidang lai pekin TOPA in tuipi kantan in lampi khat vawt a\ntui peite kantan in lamzin khat vawt hi.\n17Ama in a thahat ngalkap hon khat sia sak in,\ntuate sia siphu ngalleang le siphu ngalkapte ahi hi.\nAmate pukin tho kik nawn ngawl a,\nmeivak kuang muutmit bang ahi hi.\n18Ahizong TOPA in,\n“Nungsang thute ciamtee heak vun a,\ntaanglai a piang thute ngaisun heak vun.\n19A thak na khat ka vawt tu sia en vun.\nTasia hong piang zo hi– tu in mu thei nu hi!\nNgam tawngtol sungah lampi khat ka vawt tu a,\ntualai ah note atu in tui ka luang sak tu hi.\n20Ngamsate ngangawn in kei hong upat tu hi;\nka teal sa mite tui pia tu in senneal ngam sungah\nnguntui ka luan sak ciang ngiate le vacim kalauh te in kei hong pok tu uh hi.\n21Amate sia keima atu in ka vawt mite hi a,\namate in keima hong pokna la sa tu uh hi!” ci hi.\nIsrael ii Mawna\n“Israel awng, ahihang nang in kei nong cimtaak zo hi,\nnang in kei nong bia bua hi.\n23Nangma in tuu taw na meihal biakpiaknate kei kungah nong paipui bua hi;\nna biakpiakna taw kei nong upat bua hi.\nBiakpiakna te ngen in vanhngit kong suan bua a;\nngim namtui ngen in, thinngim kong pia bua hi.\n24Nang in kei atu in ngim namtui na lei bua a,\nna nganhingte ii thau taw nong lungkim sak bua hi.\nAhihang na khialna taw kei tungah vanhngit nong suan zaw pum a,\nkhialna na vawtnate tawin ka thin nong ngim sak hi.\n25Ahitazong, na mawna hong mai sak sia keima Pathian hi in,\nkeima ka hikom in hi bangin ka vawt hi.\nNa khialnate ka ciamtee batu hi.\n26“Zum ah pai tawng; nang hong kimaw sakna thu hong paipui tan!\nNangma in thumaan na hina thu lak tu in na thu sung in!\n27Na pu na pa masa belpa uh khial hi;\nna lampuite ka tungah hong khial hi,\n28no hong ukte in ka biakna mun thiangtho sia ninsak uh hi.\nTua ahikom Israel tungah lalcipna kong theng sak hi;\nka mite selnona ka thuak sak hi,” ci hi.\nTOPA bekma Pathian hi\n1TOPA in, “Israel, ka naseampa,\nka teal mi, Jacob suan le paalte awng, tu in ngai vun.\n2Nang hong bitphua TOPA ka hi hi;\nna sua hun pan kipan, kong hu zo hi.\nLau heak in; nangma in\nkong it kong teal sa ka naseam pa na hi hi.\n3“A dangko leitangh tungah tui ka pia tu a\nleiko tungah luitui ka luang sak tu hi.\nNa tate tungah ka tha ka bua tu a,\nna suan na paalte tungah ka thupha ka pia tu hi.\n4Amate in pha takpi in tui a kibuak lopate le,\nluitui luangte hui ah a po pakngiam thingte bangin khang tu uh hi.\n5“Mite, khat zawkciang khat in, ‘Keima in TOPA aa ka hi hi,’ ci tu hi.\nAmate in Israel mite taw kipawl tu in hong pai tu uh hi.\nMisim in a baan tungah TOPA min at in ama le ama sia\nPathian ii mihing khat ka hi hi,’ ci tu hi.” ci hi.\n6Israel dalin, a uk TOPA, Vaanglianbelpa TOPA in,\n“Keima in a masa bel, a khakbel, Pathian khat bek ka hi hi.\nKeima sim ngawl pathian dang om ngawl hi. *\n7Keima sep bangin akua dang in seam thei ziam?\nA kipatna pan a tawpna hun dong\na piang tu thu theampo akua in son khol thei ziam?\n8Lau heak vun, ka mite awng!\nTaanglai hun pan kipan tu hun dong hong piang tu theampo\nka son siat sa thu note in na he uh a,\ntaciang, note in ka tetti na hi uh hi.\npathian dang a om ziam?\nKa zaak ngeingawl a vaanglian pathian dang om ziam?,” ci hi.\nMilim Biakna Kinunau\n9Milim a vawt mite theampo mannung ngawlin, amate ii manh nei sak pathiante sia luithathong hi. Hi bang pathian a biate sia a mit uh taw in, bangma he ngawl uh a– amate kimaimawl sak tu hi. 10pathian bangin biak tu in thik milim vawt tu sia bangma manna om ngawl hi! 11Tabangte a bia theampo in maizumna nga tu hi. Milim a vawt mite sia mihing ma hi lel uh hi. Amate hong pai sak tavun a thu sitna thuak sak vun– amate kilau sak tu a, maimawlna thuak tu uh hi.\n12Thik seakpa in thikthem khat la in pum taw zaap hi. Ama ii a thahat khut taw ama dei bang lim a sua natu in, sek vikin seak hi. Ama in na a sep ciang, ngilkial dangtaak in toi hi.\n13Lettama pa in thing pitee hi. Ama inn sungah a koi tu in, ama in leikaang taw lim khat at in, ama na zakte taw khuakin, a meal pha mihing lim khat vawt hi. 14Ama in a zak tu in cedar kungte phuk tu hi, tua ahibale limthing ahizong cypress thing ahizong taam sung panin teal tu hi. Tua ahibale a hing sitset thingkung nam khat (laurel kung) suanin a khan natu in nguatui ngak tu hi. 15Mihing khat in thingkung khat sia thingthu tu le milim vawt natu in zangh hi. Ama in thing khen khat sia a meilum oai tu le anluum em natu in zangh hi; khen khat taw pathian vawtin bia hi. 16Ama in thing pawl khat sia meikhuk ah thut hi; sa em in ne a, lungkim hi. Ama in mei oai in, “Khualum a bang zata nuam ziam! Mei sia pha mama ta a!” ci hi. 17Thing a om lai teng taw ama in milim khat vawt a, taciang a mai ah kun in bia hi. Ama in milim tungah thungen in, “Nang in ka pathian na hi hi– hong ngum tan!” ci hi.\n18Tabang mite sia mamaw leilam ahikom amate in bangteng vawt khu ziam ci zongh he ngawl hi. Amate in thumaan thutak a mu thei ngawl natu in, a mit uh si in, a tel thei ngawl natu in a ngaisutna khak uh hi. 19Milimte a vawtpa in hi bangin a ci tu ciimna heakna nei ngawl hi, “Thing kim khat ka thuttum hi. Meikam tungah anluum pawl khat ka em a, sa zongh em in ka ne hi. A omlai thingte sia milim in ka vawt hi. Hi munah thingtawng khat ii mai ah ka kun hi!”\n20Ama sia vut ne te taw kibang lel hi. Ama ii mawmawt ngaisut nate in lamkhial sak zo a ama sia kihu zo nawn ngawl hi. A khut sungah a toai milim sia pathian hi ngawl het ahi hunlam ama in he ngawl hi.\nTOPA A Bitphuapa le Ngumpa\n21TOPA in, “Israel awng, hi thu ciamtee in;\nnangin ka naseampa na hi sia ciamtee in,\nKa naseam tu in nang kong bitphua a,\nbangma hunin nang kong mangil ngei batu hi.\n22Na khialnate meeikaai bangin ka bo sak zo hi.\nKa kungah hong cia kik tan; keima in nang hong ngumpa ka hi hi,” ci hi.\n23Lungdam in au vun, no vantungte awng!\nAu vun, lei thuk munte awng!\nLungdam in au vun, muallian te le ngam sungah a om thingkungte theampo awng!\nTOPA in a letna sia a mi Israelte ngupna taw in hong lak zo hi.\n24“Keima in TOPA nang hong ngumpa ka hi hi.\nKeima in nang hong bitphuapa ka hi hi.\nKeima in TOPA, na theampo A bitphuapa ka hi hi.\nKeima nguakin vante ka zalhkeak hi;\nleitung ka vawt lai in, kuama in kei hong hu ngawl hi.\n25Maisang thu tu aisaan theite ka mamaw sak a,\naksi en thiamte ii thuson kholnate ka melmang hi.\nMipilte ii kammalte ka nial a\namate pilna sia a mawmawt huai ahi hunlam ka langh sak hi. *\n26Ahihang ka naseampa in\nthuson kholna khat a nei ciang ka tupnate pualaak tu in,\nkamtai khat ka puak ciang tua tupnate le sonkhol nate ka tangtung sak hi.\nJerusalem ah mite teang kik tu hi ci in Jerusalem tungah ka son a,\nJudah ngam khuapite kisa kik tu hi ci in Judah ngam khuapite ka son hi.\nTua khuapite sia a kisiacip na sung pan tho to tu hi.\n27Thupiakna kam khat taw tuipi ka kangcip sak hi.\n28Keima in Cyrus tungah, ‘Nangma in keima luangin a uk tu pa na hi hi;\nKeima dei bangin na seam tu hi:\nJerusalem khua a kisak kik natu le Biakinn tawdappha a ki pha kik natu in thu na pia tu hi,’ ka ci hi,” ci hi.\nChin News (292)\nKawl Ngam Thu (742)\nSizaang Thu (815)\nUSA Ngam Thu (184)\nBlog Archive October (3) September (6) August (18) July (6) June (15) May (14) April (11) March (22) February (38) January (51) December (35) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (33) October (45) September (56) August (64) July (100) June (81) May (69) April (87) March (78) February (85) January (103) December (83) November (72) October (85) September (52) August (79) July (104) June (123) May (112) April (119) March (99) February (74) January (90) December (96) November (104) October (118) September (113) August (142) July (155) June (106) May (127) April (101) March (125) February (102) January (106) December (122) November (109) October (132) September (103) August (139) July (168) June (173) May (174) April (198) March (23)